RO Jurnalul Oficial al Uniunii Europene C 284/1

AVIZUL BĂNCII CENTRALE EUROPENE

din 5 noiembrie 2009

cu privire la recomandările de Decizii ale Consiliului privind poziția care urmează a fi adoptată de Comunitatea Europeană referitor la renegocierea acordului monetar cu Cetatea Vaticanului și privind poziția care urmează a fi adoptată de Comunitatea Europeană referitor la renegocierea acordului monetar cu Republica San Marino

(CON/2009/91)

2009/C 284/01

Introducere și temei juridic

La 27 octombrie 2009, Banca Centrală Europeană (BCE) a primit din partea Consiliului Uniunii Europene solicitări de aviz cu privire la o recomandare de Decizie a Consiliului privind poziția care urmează a fi adoptată de Comunitatea Europeană referitor la renegocierea acordului monetar cu Cetatea Vaticanului (1) (denumită în continuare „proiectul de decizie Vatican”) și cu privire la o recomandare de Decizie a Consiliului privind poziția care urmează a fi adoptată de Comunitatea Europeană referitor la renegocierea acordului monetar cu Republica San Marino (2) (denumită în continuare „proiectul de decizie San Marino”).

Competența BCE de a adopta un aviz se întemeiază pe articolul 111 alineatul (3) din Tratatul de instituire a Comunității Europene. În conformitate cu articolul 17.5 teza întâi din Regulamentul de procedură al Băncii Centrale Europene, Consiliul guvernatorilor adoptă prezentul aviz.

Observații cu caracter general

BCE salută proiectele de decizii care, la zece ani de la introducerea monedei euro, au ca obiectiv modificarea acordurilor monetare cu Cetatea Vaticanului și cu San Marino, în special, în vederea asigurării unor condiții egale cu privire la obligațiile țărilor care au semnat acorduri monetare cu Comunitatea, creării mecanismelor de monitorizare, introducerii unei metode comune de calcul al plafoanelor de emisiuni de monedă euro și încuviințării utilizării altor monetării decât monetăria italiană pentru producerea monedelor pentru Cetatea Vaticanului și pentru Republica San Marino.

BCE subliniază că proiectele de decizii (3) stabilesc ca acordurile comunitare să fie încheiate de către Consiliu. În cazul modificării acestei reguli astfel încât Consiliul să nu mai încheie acordurile respective, BCE consideră că ar trebui să li se permită Comitetului economic și financiar și BCE să solicite prezentarea acordurilor Consiliului, astfel cum a hotărât Consiliul cu ocazia deschiderii oficiale a negocierilor pentru încheierea acordurilor comunitare cu Cetatea Vaticanului și cu Republica San Marino (4).

Atunci când BCE recomandă modificarea proiectelor de decizii, propuneri de redactare specifice se regăsesc în anexă însoțite de o explicație în acest sens.

Adoptat la Frankfurt pe Main, 5 noiembrie 2009. Președintele BCE Jean-Claude TRICHET

(1) COM(2009) 570 final.

(2) COM(2009) 572 final.

(3) Articolul 4.

(4) Articolul 8 din Council Decision 1999/97/EC of 31 December 1998 on the position to be taken by the Community regarding an agreement concerning the monetary relations with the Republic of San Marino (Decizia 1999/97/CE a Consiliului din 31 decembrie 1998 privind poziția Comunității asupra unui acord privind relațiile monetare cu Republica San Marino) (JO L 30, 4.2.1999, p. 33); articolul 8 din Council Decision 1999/98/EC of 31 December 1998 on the position to be taken by the Community regarding an agreement concerning the monetary relations with Vatican City (Decizia Consiliului 1999/98/CE din 31 decembrie 1998 privind poziția Comunității asupra unui acord privind relațiile monetare cu Cetatea Vaticanului) (JO L 30, 4.2.1999, p. 35).